Lucio Ángel Vallejo Balda

Lucio Ángel Vallejo Balda (alizaliwa Villamediana de Iregua, Logroño, Uhispania, 12 Juni 1961) ni padri wa Vatikani ambaye alifungwa jela kwa kuvujisha hati rasmi katika kashfa ya Vatileaks. Padri huyo alikiri kupitisha nyaraka za siri kwa waandishi wa habari. Yeye ndiye afisa wa ngazi ya juu zaidi wa Vatikani kuwahi kukamatwa. Papa Francis alimpa msamaha baada ya kutumikia nusu ya kifungo chake cha miezi 18 gerezani.

Vallejo alikuwa katibu wa Ofisi ya Masuala ya Kiuchumi ya Vatikani, afisa mwandamizi wa fedha Vatikani, na afisa wa pili kwa ngazi katika idara yake. Alikuwa pia mjumbe wa Tume ya Kipapa ya Marejeo juu ya Shirika la Muundo wa Kiuchumi na Kiutawala wa Vatikani (COSEA) iliyoundwa na Papa Francis kuchunguza masuala ya kifedha ya Vatikani. Vallejo ndiye mfanyakazi pekee wa Vatikani aliyekuwa ndani ya COSEA na pia mkuu wa usimamizi wake.

Alishtakiwa kwa kufichua nyaraka kwa waandishi wa habari wa Italia na kudai kwamba alidanganywa na mtuhumiwa mwenza, mshauri wa uhusiano wa umma Francesca Chaouqui ambaye, alisema, alimvutia kimapenzi katika hoteli moja mjini Florence mwaka 2014. Chaouqui alikanusha madai hayo na badala yake alipendekeza kwamba yeye (Vallejo) alikuwa shoga.

Vallejo alipatikana na hatia ya kuiba nyaraka na kuzitoa kwa waandishi wa habari mnamo 7 Julai 2016 na alifungwa katika gereza dogo ndani ya Vatikani na Jeshi la Polisi wa Vatikani (Gendarme Corps). Aliwekwa chini ya kifungo cha nyumbani lakini baadaye akarudishwa gerezani kwa kutumia simu ya mkononi kinyume cha sheria.

Vallejo ni mwanachama wa Jumuiya ya Mapadre wa Msalaba Mtakatifu, inayohusishwa na shirika la Kikatoliki Opus Dei. Baada ya kuachiliwa kutoka gerezani, alirudishwa kwenye Dayosisi ya Astorga nchini Hispania.

Marejeo

Jamii:Watu wa Hispania
jamii:waliozaliwa 1961
jamii:watu walio hai
Jamii:mapadri
jamii:WikiMonthly Edit-a-thon Kilimanjaro